钦定古今图书集成/历象汇编/岁功典/第074卷 > 《遵生八笺》 > 九月事宜
## 钦定古今图书集成/历象汇编/岁功典/第074卷 > 《遵生八笺》 > 九月事宜

《孝经纬》曰：“秋分后十五日，斗指辛，为寒露，谓露冷寒
而将欲凝结矣。后十五日，斗指戌，为霜降，气肃露凝
结而为霜矣。故云：‘驷见而陨霜，律无射。射者，出也，言
阳气上升，万物收藏，无复出也。然随阳而终，当随阴
而起，无终已也。辰为戌，戌者灭也，谓时物皆衰灭也’。”
《夏小正》曰：“九月纳火。大火，心星也。故九月授衣。”《提要》
曰：“九月为霜月，菊月暮，秋末，秋暮商季，商杪秋霜辰
授衣。”

是月也，天道南行，作事出行，俱宜向南，吉。不宜用戌
日，犯月建，不吉。

是月二十日宜斋戒沐浴，其日鸡鸣时沐浴，令人辟
兵。二十一日取枸杞煎汤沐浴，令人光泽不老。二十
八日宜沐浴。

二十一日，天仓开，宜入山修道。

《千金月令》曰：“宜进地黄汤。其法取地黄洗净，以竹刀
切薄，晒干，用时火焙为末，碾细充汤服，煎如茶法《四时纂》曰：“取枸杞子浸酒饮，令人耐老。”

《圣惠方》曰：“甘菊花晒干三升，入糯米一斗蒸熟，菊花
搜拌如常。造酒法：多用细面曲，候酒熟饮一小杯。治
头风旋运等疾。”

《云笈七签》曰：“是月采白术，蒸曝九次，晒干为末。日服
三次，不饥，延年益寿。”

《食疗本草》曰：“此月后宜食野鸭，多年小热疮不愈，食
多即瘥。”

《纂要》曰：“是月宜合三勒浆，过此月则不佳矣。用诃梨
勒、批梨勒、庵摩勒三味，和核捣如麻豆大，用三两，次
用蜜一斗，以新汲水二斗调均，倾瓮中，即下三勒，熟
搅密封，三四日后开又搅之，以干净布拭去汗，候发
定密封，共三十日方成”，味甚美，饮之消食下气。
《本草》曰：“采太乙馀粮，久服不饥，轻身耐寒暑。”

《千金方》曰：“是月内于戌地开坎，深二三尺，埋炭五斤，
土覆戌，为火之墓地，以禳火灾，炭多可加。”

《真诰》曰：“十六日宜拔白，永不生。”